कमी टक्का, कुणाला धक्का? मतदानाची आकडेवारी घसरली : महायुती अन्‌ महाविकास आघाडीचे देव पाण्यात

Mahaenews A link to your homepage with your site title as anchor text
पिंपरी : चिंचवड विधानसभा मतदारसंघ पोटनिवडणुकीसाठी आज शांततेत, सुरळीत आणि उत्साहाच्या वातावरणात मतदान पार पडले. नवोदित मतदारांसह युवक, युवती, पुरुष, महिला, ज्येष्ठ नागरिक, दिव्यांग तसेच इतर मतदारांनी आपला मताधिकार बजावला असुन या पोटनिवडणुकीसाठी ५०.४७ टक्के इतके सरासरी मतदान झाले. अपेक्षेपेक्षा मतदानाचा टक्का घसरला आहे. त्यामुळे कमी झालेला टक्का कोणाला धक्का देणार? अशी चर्चा रंगली आहे. परिणामी, महाविकास आघाडी आणि महायुतीच्या नेत्यांनी देव पाण्यात ठेवले आहेत.

चिंचवड विधानसभा या मतदार संघामध्ये एकूण ५ लाख ६८ हजार ९५४ मतदार होते. एकूण ५१० मतदार केंद्रावर मतदान संपन्न झाले. यापैकी मतदारसंघातील २५५ मतदान केंद्रावर वेबकास्टींगच्या सहाय्याने लक्ष ठेवण्यात आले होते. निवडणूक प्रक्रियेवर लक्ष ठेवण्यासाठी थेरगाव येथील शंकरआण्णा गावडे कामगार भवनमध्ये नियंत्रण कक्ष उभारण्यात आला होता. या कक्षातून संपूर्ण मतदान प्रक्रियेवर तसेच यंत्रणेवर निवडणूक निर्णय अधिकारी सचिन ढोले लक्ष ठेवून होते. या कक्षामध्ये सहायक निवडणूक निर्णय अधिकारी अजित पाटील, शिरीष पोरेडी, शितल वाकडे, निवडणूक सहायक अधिकारी नागेश गायकवाड, माध्यम कक्षाचे नोडल अधिकारी किरण गायकवाड, निवडणूक सहायक अधिकारी प्रशांत शिंपी, थॉमस नरोन्हा, ईव्हीएम यंत्र व्यवस्थापन कक्षाचे समन्वयक बापू गायकवाड, पोस्टल मतदान कक्षाचे समन्वयक राजेश आगळे, समन्वयक सिताराम बहुरे, बेल इलेक्ट्रॉनीक्सचे तज्ज्ञ अधिकारी, डॅशबोर्ड कक्ष समन्वयक अनिता कोटलवार, विजय बोरुडे, नायब तहसीलदार श्वेता आल्हाट, संतोष सोनवणे यांच्यासह निवडणूक विभागाचे अधिकारी कर्मचारी, संगणक चालक कार्यरत होते.

३७०७ कर्मचारी, ७२५ पोलीस अधिकाऱ्यांची मदत…
मतदान केंद्रावर दिव्यांगांना सहाय्य करण्यासाठी दिव्यांग कक्षाचे समन्वय अधिकारी श्रीनिवास दांगट यांनी कामकाज पाहिले. कोणत्याही मतदार केंद्रावर उद्भवलेल्या अडचणी सोडवण्यासाठी तसेच मदतीसाठी शीघ्र कृती दलाचे ( क्विक रिस्पॉन्स टीम ) ७ पथक कार्यरत होते. ईव्हीएममध्ये तांत्रिक अडचण उद्भवल्यास शीघ्र कृती दल तात्काळ घटनास्थळी दाखल होऊन निर्माण झालेली तांत्रिक अडचण दूर करत होते. त्यामुळे मतदान प्रक्रियेला कुठेही बाधा आली नाही. या पथकात निवडणूक विभागाचे कर्मचारी, अधिकारी, बीएलओ तसेच बेल इलेक्ट्रॉनिक्स कंपनीचे अभियंते यांचा सहभाग होता. तर सेक्टर अधिकाऱ्यांकडे मतदान केंद्रनिहाय जबाबदारी सोपवण्यात आली होती. प्रत्येक केंद्राच्या ठिकाणी पोलीस बंदोबस्त तैनात करण्यात आला होता. यासाठी ३७०७ पोलीस कर्मचारी व ७२५ अधिका-यांची नियुक्ती करण्यात आली होती.

मताधिकार बजावल्यानंतर सेल्फीचा आनंद…
दरम्यान, निवडणूक निरीक्षक एस. सत्यनारायण यांनी थेरगाव येथील नियंत्रण कक्ष तसेच यशवंतराव चव्हाण माध्यमिक शाळेमधील सखी मतदान केंद्र, रावेत येथील भोंडवे शाळेतील आदर्श मतदान केंद्र तसेच इतरही मतदार केंद्रांना भेटी देऊन तेथील परिस्थितीची पाहणी केली. आदर्श मतदान केंद्रावर दिव्यांग सहायता कक्ष तसेच महिलांसाठी हिरकणी कक्षाची निर्मिती करण्यात आली होती. सर्व मतदान केंद्रांवर दिव्यांग सहाय्यक कक्ष उभारण्यात आला होता. या ठिकाणी दिव्यांगांसाठी तसेच वयोवृद्ध मतदारांसाठी विशेष सहाय्यकासह व्हील चेअरची व्यवस्था करण्यात आली होती. तसेच काही मतदान केंद्रावर मतदारांसाठी सेल्फी पॉईंट तयार करण्यात आला होता. मताधिकार बजावल्यानंतर सेल्फी काढण्याचा आनंद मतदारांनी घेतला.

दिव्यांगांनीही बजावला अधिकार…
अंध, मूकबधीर मतदारांनी देखील आपला मतदानाचा अधिकार बजावला. ब्रेल लिपीत उपलब्ध करून दिलेल्या मतपत्रिकेमुळे अंध मतदारांना मतदानाचा अधिकार बजावण्यास मदत झाली. निवडणूक आयोगाच्या या नाविन्यपूर्ण उपक्रमांमुळे आम्हाला लोकशाहीच्या प्रक्रियेमध्ये ख-या अर्थाने सहभागी होता आले. त्यामुळे स्वावलंबीपणे मतदान करता आले, अशी भावना यावेळी या मतदारांनी व्यक्त केली. सर्व मतदान केंद्रावर मूकबधीर मतदारांना सहाय्य करण्यासाठी वाचा उच्चार तज्ज्ञ देखील नियुक्त करण्यात आले होते.

सखी मतदान केंद्र आणि आदर्श मतदान केंद्र

चिंचवड विधानसभा पोटनिवडणुकीसाठी यावेळी थेरगाव येथील यशवंतराव चव्हाण माध्यमिक विद्यालयांमध्ये १९५ क्रमांकाचे मतदान केंद्र ‘सखी मतदान केंद्र’ म्हणून तयार करण्यात आले होते. या ठिकाणी सर्व महिला अधिकारी आणि कर्मचारी यांची नेमणूक करण्यात आली होती.शिवाय या केंद्राची विशेष रचनाही तयार करण्यात आली होती. रावेत येथील बबनराव भोंडवे शाळेमधील २३ क्रमांकाचे केंद्र तसेच वाकड येथील महापालिकेच्या प्राथमिक शाळेतील ३९५ आणि ४०५ क्रमांकाचे केंद्र आदर्श मतदान केंद्र (मॉडेल पोलिंग स्टेशन) म्हणून तयार करण्यात आले होते.या उपक्रमाचे मतदारांनी भरभरून कौतुक केले.